Plaaslike bekendstelling: Opgeknapte Toyota Hilux SRX en FortunerDie Toyota Hilux SRX en Fortuner (Foto: Toyota) Toyota het onlangs sy opgeknapte Hilux SRX en Fortuner aan die media bekendgestel. Maroela Media het onlangs die Toyota Hilux 2.8 GD-6 4×4 Raider-handrat getoets. Die nuwe SRX is tipies Toyota: Goeie waarde en klasleidende werkverrigting, net in ŉ mooier pakkie as die vorige SRX. Die SRX kry nou breëbakwerk soos die duurder Raider-modelle. Toyota wil meer leefstyl-kliënte lok met die opgeknapte SRX. Ek dink dit is ŉ puik idee en ŉ strategiese besluit om meer verkope weg te keer van Ford se Ranger af. Die vorige SRX was altyd ŉ baie leliker eendjie as die Raider modelle en dit is nou nie meer van toepassing nie. Toyota Hilux is Suid-Afrika se topverkoper. 30 000 eenhede wat sedert sy bekendstelling in Februarie 2016 verkoop is, is syfers wat baie vervaardigers in hul wildste drome nie kan bereik nie. Die nuwe SRX-dubbelkajuit is 55mm breër as sy voorloper. Sy wielspoor voor en agter is ook 40mm breër. Staalwiele is ook vervang met 17” sierwiele. Alle SRX modelle, enkel of dubbelkajuit, 2.4 GD-6 of 2.7 VVTi is nou beskikbaar met die breëbakwerk en sierwiele. Die flikkerlig skuif ook van die bakwerk na die spieëltjie op alle modelle. Die Toyota Hilux SRX (Foto: Toyota) 18”-sierwiele is bygevoeg op die 2.8 GD-6 en 4.0 V6 Fortuner-modelle. Die 18” wiele is oorgetrek met 265/ 60/18 bande. Die 2.7 VVTi en 2.4 GD-6-modelle behou die 17” wiele. Hoewel die 2.7 VVTi en 2.4 GD-6 nie 18”-bande kry nie, word leerbekleedsel wel bygevoeg teen geen ekstra koste nie. Dit was my eerste ervaring met die 2.4 GD-6 enjin in die Hilux. Ek dink die 2.4 GD-6 is in die kol. Heeltemal sterk genoeg vir enige situasie en dan bied hy brandstofverbruik wat geen van die ander enjins kan bybring nie. Die 2.4 GD-6 dubbelkajuit SRX 4×4-handrat is ook perfek toegerus. Duursame bekleedsel, Bluetooth op die klankstelsel, lugversorging en elektriese vensters. Meer het mens eintlik nie nodig nie. Al die veiligheidsstelsels is reeds daar in die vorm van ABS en lugsakke. Die was ook my eerste ervaring met die Fortuner 2.8 GD-6 4×4-outo. ŉ Weeldewa wat my laat smag na lang toere deur die Suid-Kaap, op met die weskus tot in Namibië. Ritgehalte en rygemak soos hierdie is moeilik bekombaar, selfs teen die prys. Die reekse lyk so: